text: Hjernerystelse sætter stopper for ishockeydrøm
  11 november 2017 kl. 13.02
  Sønderjyskes Casper Mortensen har ikke været på isen siden sidste sæson, efter han fik en hjernerystelse. Nu indstiller han karrieren. 
  Sønderjyskes stortalent og Vojens-drengen, Casper Mortensen, indstiller karrieren som ishockeyspiller. Han døjer stadig med den hjernerystelse, der har holdt ham ude hele sidste sæson. 
  Nu har han efter samråd med speciallæger valgt at sige stop.
  Kim Lykkeskov, sportschef i Sønderjyske: "Helbredet kommer nu en gang før sporten."
  - Jeg er meget ked af det på Caspers vegne, men bakker selvfølgelig op om hans beslutning, siger sportschef Kim Lykkeskov i en pressemeddelelse. 
  - Helbredet kommer nu en gang før sporten, og heldigvis er Casper i så god forfatning, at han nu kan komme videre. Han har allerede fået et vikarjob, og det er dejligt, siger Kim Lykkeskov.
  19-årige Casper Mortensen har spillet på diverse ungdomslandshold og havde en lys ishockeyfremtid foran sig. Det er nu slut, og den unge spiller nåede at bære den lyseblå trøje på isen 23 gange.
  